Sitta u sebgħin immigrant iddaħħlu Malta mill-Forzi Armati wara li ġew salvati miż-żona ta’ tiftix u salvataġġ fir-responsabilità ta’ Malta. Huma kienu ilhom fuq il-baħar aktar minn ġurnata, u sabu ruħhom f’diffikultà meta d-dgħajsa li kienu fuqha bdiet tagħmel l-ilma. Dan il-grupp li kien jinkludi nisa u tfal twassal b’patrol boat fil-kwartieri tat-taqsima marittima tal-armata f’Xatt it-Tiben ftit qabel nofsinhar. Wara li tniżżlu l-art, l-immigranti ttieħdu b’xarabanks tal-Pulizija għal aktar stħarriġ mit-Taqsima tal-Immigrazzjoni.